बिहार प्रदेश कांग्रेस कमेटी की कुर्सी ठीक से संभाल भी नहीं पाए थे कि अनिल शर्मा को हटाने की मुहिम तेज हो गई है। उन्हें महा दस दिनों पहले ही राज्य में कांग्रेस पार्टी की कमान सौंपी गई थी। प्रदेश कांग्रेस के अनेक वरिष्ठ नेताओं ने शानिवार को कांग्रेस अध्यक्ष सोनिया गांधी से मुलाकात कर उन्हें अनिल शर्मा के खिलाफ शिकायतों का एक पिटारा सौप दिया। जिसमे उन्हें तत्काल कुर्सी से हटाने की मांग की गई। उधर पटना में अनिल शर्मा ने दावा किया कि उन्हें प्रेदश अध्यक्ष बनाये जाने को लेकर कोई विवाद नहीं है। और यह भी कहा कि पार्टी के असंतुष्ट नेता महाचंद्र सिंह ने फोन पर उनका साथ देने का वादा किया है। राज्य विधान परिषद में पार्टी विधायक दल के नेता महाचंद्र सिंह के नेतृत्व में पार्टी अध्यक्ष को सौंपे आरोप पत्र में कहा है कि अनिल शर्मा का अतीत कांग्रेस विरोधी कारनामों से जुड़ा है। उन पर कांग्रेस के खिलाफ गठित संजय विचार मंच, युवा जनता, डेमोक्रेटिक सोशलिस्ट पार्टी सहित राजीव गांधी का विरोध करने के लिए बनाये गए भारत बचाओ मोर्चा जसे कांग्रेस विरोधी संगठनों में सक्रिय रहने के आरोप लगाये गए। सोनिया गांधी से मिलने गए 11 सदस्यीय दल में महाचंद्र सिंह के साथ पूर्व मंत्री प्रभावती गुप्ता सहित कई वरिष्ठ पदाधिकारी शामिल थे। असंतुष्टो ने सोनिया गांधी से राज्य में कांग्रेस की प्रतिष्ठा बचाने की मांग करते हुए आरोप लगाया कि नए प्रदेश अध्यक्ष शर्मा ने अपने बार में गलत दावे पेश कर पार्टी को गुमराह किया है।